**POLAZAK DJETETA U PRVI RAZRED**

Spremnost za školu nije izdvojena vještina, već kombinacija cjelokupne razvojne zrelosti, karakteristika i vještina.

## Što bi dijete trebalo znati i moći pred polazak u školu?

**Grafomotorika:**

 Posjeduje fleksibilnost šake i prstiju, pravilno drži olovku, linija mu je jasna, adekvatnog pritiska. Po uzorku zna povlačiti linije od crte do crte, od točke do točke, ravne kružne i valovite linije. Precrtati likove: krug, trokut, kvadrat i romb.

**Prostorni odnosi:**

Razumije prostorne odnose: gore, dolje, ispred, iza, na, u, ispod, iznad.

**Usvojilo je orijentaciju:**

**na tijelu** (desna/lijeva ruka, desna/lijeva noga, desno/lijevo oko)

**u prostoru** (što je desno od njega, a što lijevo, zna odrediti smjer kretanja)

**na papiru** (što je na desnoj strani papira, a što je na lijevoj).

**Vremenski odnosi:**

Razumije vremenske odnose: prije, poslije, jutro, podne, večer, prijepodne, poslijepodne. Poželjno je da poznaje dane u tjednu, jučer, danas, sutra.

**Matematičke vještine:**

Broji do 20, brojanje s prekidom, brojanje unatrag od 10 do 0. Snalazi se u pojmovima više, manje, oduzmi, dodaj. Razumije pojam skupa: što sve spada u neki skup, a što ne (klasifikacije po obliku, veličini, težini, boji), uspoređuje dva skupa (gdje ima više, a gdje manje elemenata), zna da se dodavanjem skup povećava, a oduzimanjem smanjuje. U skupu od 10 elemenata zna rezultat dodavanja za jedan i oduzimanja za jedan uz pokazivanje. Povezuje brojku uz količinu (npr. brojka 9 = devet elemenata). Mjereći može usporediti koji su predmeti duži, veći, širi.

**Govor i jezik:**

Pravilno izgovara sve glasove. Pravilno se gramatički izražava (koristi množinu, jedninu, zamjenice, govori pravilno u rodu i padežu). Zna verbalno definirati jednostavne pojmove (primjerice, što je stolac?, a u definiciji spominje čemu stolac služi, kakvog je oblika, od čega je napravljen i sl.). Zna verbalno iskazati po čemu su neke stvari, bića, pojave slični, a po čemu su različiti. Zna prepričati kraći događaj ili priču u pravilnom slijedu: uvod, tijek, završetak.

**Predčitalačke vještine:**

Može rastaviti poznate riječi na slogove. Prepoznaje i imenuje kojim glasom počinje i kojim glasom završava riječ. Zna imenovati riječi na zadani glas

Prepoznaje je li zadani glas na početku riječi, na kraju ili u sredini.

Zna rastaviti jednostavne riječi na glasove. Od pojedinih glasova zna sastaviti jednostavnu riječ (npr., M-A-M-A, O-K-O i sl.). Prepoznaje simbole slova i brojeva.

**Koncentracija:**Na zadatku se može zadržati 15 – 20 minuta, a trajanje igre može biti i 60 minuta uz [**kratke otklone pažnje**](https://www.adiva.hr/zdravlje/mladi/roditelji-paznja-osobine-po-kojima-cete-prepoznati-ima-li-vase-dijete-adhd-696/).

**Opći pojmovi o sebi i drugo:**Zna ime i prezime, adresu i mjesto stanovanja, imena i zanimanja ukućana, svoju dob, prepoznaje i imenuje boje, članove obitelji: majka/otac/baka/djed/brat/sestra.

Marija Pavičić,defektolog-logoped-savjetnik